Tro-dro d'ar prezidant Tangi Louarn e oa bodet dileuridi an daou-ugent kevredigezh a ya d'ober Kevre Breizh, d'ar Sadorn 22 a viz Genver, evit ober bilañs  2010. War renabl an obererezhioù sevenet e kaver ar c'hendiviz etrebroadel kenaozet gant Emglev Bro an Oriant, ha bet dalc'het d'ar 27 a viz Du diwezhañ, da geñver kenstrivadeg kan al Liet International evit yezhoù bihan Europa. Staliet eo bet sez Kevre Breizh e Karaez ivez. Kavet ar burevioù, ur sekretourez, Kristell Treguer-Barbay, roet lañs d'ur mont-en-dro reoliek ha d'ur preder war an amzer da zont evel, da skouer, ar mod ma c'hellfe kendeuziñ Skol Uhel ar Vro hag Ajañs Teknik ar Rannvro, daou aozadur  bet lakaet e pleustr tregont vloaz zo, da heul Karta 1977. 30 vloaz zo, da heul bloavezhioù a stourm, hon doa gounezet gwirioù evit ar yezh hag ar sevenadur ; emaomp o koll anezho bremañ eme ar prezidant, ur wech displeget gantañ ar mod ma vez krennet he skoazell d'ar Rannvro gant ar Stad, hag an digresk a vo graet d'ar yalc'hadoù roet d'ar c'hevredigezhioù.